ভোট দিতে হলে ভোটার কার্ড লাগে না। দরকার ভোটার লিস্টে নাম থাকা। নাম না থাকলে কার্ড থেকেও কিছু হবে না। আর তালিকায় নাম থাকলে যে কোনও পরিচয়পত্র নিয়েই আপনি ভোটকেন্দ্রে যেতে পারবেন এবং আপনার ভোটাধিকার প্রয়োগ করতে পারবেন।
সাধারণত ভোটের মুখে মুখে বিভিন্ন রাজনৈতিক দল বাড়ি বাড়ি গিয়ে বুথ স্লিপ দিয়ে আসে। তখনই জানা যায়, কারও কারও নামই নেই ভোটার তালিকায়। আগের বার ভোট দিয়েছিলাম— এই ভেবে সরাসরি ভোট দিতে গিয়ে অনেককেই ভোটকেন্দ্রে গিয়ে হতাশ হয়ে ফিরে আসতে হয়। তার চেয়ে বরং আগেই জেনে নিন ভোটার তালিকায় নাম রয়েছে কিনা।
এর জন্য খুব কিছু কষ্ট করতে হবে না। ঘরে বসে অনলাইনেই তা জানা যায়। প্রথমেই আপনাকে যেতে হবে নির্বাচন কমিশনের ওয়েবাসইটে। eci.nic.in খুলুন। 

সেখানেই আপনার বাঁদিকে পাবেন একটি প্যানেল। ওই প্যানেলে Electoral Roll লেখায় মাউস নিয়ে গেলে খুলবে আরও একটি উইন্ডো। সেখানে Link to Voter search পাবেন। ক্লিক করুন। খুলে যাবে নতুন উইন্ডো।

এই উইন্ডোয় পাবেন বিভিন্ন রাজ্যের তালিকা। সেখানে পশ্চিমবঙ্গের উপরে ক্লিক করলেই খুলবে নতুন পাতা। সেখানেই লিখতে হবে প্রয়োজনীয় তথ্য। নাম, বাবার নাম, জন্ম-তারিখ, লিঙ্গ। এই ক’টি ব্যক্তিগত তথ্য নির্দিষ্ট ফর্মে ভরতে হবে। 

এ ছাড়া, আপনার সচিত্র পরিচয়পত্রের নম্বর দিয়েও সার্চ করতে পারবেন। আর তার পরেই জেনে যাবেন, আপনি কি আসন্ন বিধানসভা নির্বাচনে আপনার মতামত ইভিএম বন্দি করতে পারবেন কি না।
আরও পড়ুন— 
ভোট দূরে নয়, আপনি ভোটার তালিকায় আছেন তো?